
A fenntarthatósággal ismerkednek a mérnökpalánták a PTE MIK nyári táboraiban


Az óvodások előre beültetett fűmagos dobozokba emberkékkel, virágokkal házat készítenek, a kisiskolások újrahasznosított tejesdobozból kiskertet, dekorgumiból hűtőmágnest, zsugorkából nyakláncot varázsolnak, és azt vitatják meg, hogy miért is jó, ha zöldebb egy város, ők maguk miként tudnak részt vállalni ebben a folyamatban. A felsősök pedig a homlokzati tervvel, a nemzetek építészeti stílusaival, valamint a fenntartható kertgazdálkodással ismerkednek meg – mindezt játékos formában a Pécsi Tudományegyetem Műszaki és Informatikai Karának (PTE MIK) nyári táboraiban, ahol idén a fenntarthatóság köré szerveződnek a programok. A középiskolások sem maradnak elfoglaltság nélkül: őket hagyományosan a szeptemberi tanévkezdés előtti napokban várják, hogy egy-egy tematikus nap keretében felfedezzék a különböző mérnöki területeket – úgy, mintha maguk is szakmagyakorlók lennének. Idén már 6. alkalommal hirdette meg a kar a táborokat a mérnökpalánták számára, akik közül többen évről évre visszatérnek. 
							
„Pécs csatlakozott a zöld és okos város projekthez, amelynek célja, hogy élhető és fenntartható város jöjjön létre. Ennek érdekében a városi önkormányzat zöld és intelligens technológiai innovációkat vezet be az életszínvonal javítása és a város további fejlesztése érdekében. Karunk építész oktatói részvételükkel támogatják ezt a projektet, innen jött az ötlet, hogy ezt a témát a nyári táborainkba is integráljuk. Idén például a kisiskolások zöld detektívvé avanzsálódtak, és a saját környezetükben fedezték fel a fenntarthatósággal kapcsolatos lehetőségeket. A téma mindegyik korosztály számára megjeleníthető, rendkívül aktuális, és karunk vonatkozásában gyakorlatilag minden diszciplínánk érintett benne. Ezért a tantárgyi oktatáson túl jelenlegi és leendő hallgatóinkat is szeretnénk bevonni, tudatosabb hétköznapi működésre ösztönözni akár az energiatakarékosságra, akár a pazarlás megelőzésére való figyelemfelhívással. Számos programunkba, mint például a Kutatók Éjszakájába vagy a tudományos ismeretterjesztő programjainkba, a nyitott osztályfőnöki óráinkba szintén be szeretnénk építeni ezt a fajta gondolkodásmódot – ennek az első lépcsőjét jelentik a nyári táborok” – ismerteti az idei táborok témaválasztásának hátterét dr. Balogh Brigitta, a PTE MIK kari igazgatója. 

A kari nyári táborok létrehozásának elsődleges célja a kari munkatársak családjainak támogatása, valamint a nyári gyermekfelügyelet megkönnyítése volt. Ugyanakkor a táborok már indulásuktól kezdve nem kizárólag a dolgozók gyermekei számára voltak elérhetők: a kar hallgatói, a Pécsi Tudományegyetem munkatársai, valamint – a szabad férőhelyek erejéig – minden érdeklődő számára is lehetőséget biztosítottak a részvételre. Sikerük abban is kifejeződik, hogy minden évben igen gyorsan megtelnek a csoportok. A szervezők az érintettek körében végzett igényfelmérés alapján alakították úgy a programokat, hogy a mérnöki diszciplínák minden korosztály számára a saját tájékozottsági szintjükön megismerhetővé, megtapasztalhatóvá válhassanak. Így kapnak helyet a programok között az építészeti, építőmérnöki, informatikai, tárgytervezői, környezetvédelmi, gépészeti, villamosipari ismeretek, amelyeket játékos formában, a manuális képességeket fejlesztve sajátíthatnak el a gyerekek. Természetesen mozgás, élmény, kirándulás is szerepel a hét programjában, idén például a középiskolásokat kivéve minden táborozó ellátogat a pécsi állatkertbe, ahol megismerkedhet a kar által örökbe fogadott mosómedvével, MIKsával, az alsósok a PTE Botanikus Kertjében interaktív játékos foglalkozáson vehetnek részt, míg a felsősök ugyanitt egy kvízjáték részesei lehetnek. Az egyhetes tábori program alatt amellett, hogy remek élményeket szereznek a gyerekek, fejlődik a taktilis stimulációjuk, a koordinációjuk, a rajzkészségük, az anyagismeretük, a térlátásuk, kézzel fogható produktumot hoznak létre, amely a mai digitális világban visszahozza az alkotás örömét. Az egyhetes programok alatt a kari munkatársak mellett képzett pedagógus is foglalkozik a táborozókkal, az utóbbi néhány évben pedig egy-egy a MIK-en tanuló hallgató is csatlakozik a csoportokhoz, aki saját tapasztalataival támogatja a feladatmegoldásokat, segíti a kézműves foglalkozásokat. 

Szintén nagy népszerűségnek örvend a kar oktatóinak részvételével a szeptemberi tanévkezdés előtt megrendezendő középiskolás tábor, amelynek elmúlt évekbeli résztvevői közül többen ma már a PTE MIK hallgatói. Minden nap más mérnöki területtel ismerkedhetnek meg az érdeklődők. Idén augusztus 24-én az építőmérnökök napján a Játék a terhekkel, építsünk egy hidat! programban a fiatalok kipróbálhatják, milyen a hídépítés a gyakorlatban és a tervezőasztalon, majd a térinformatika segítségével egy kétsávos utat is megtervezhetnek 3D-szoftverrel. 25-én a Mit csinál az építész? címmel tervekkel, makettekkel és videókkal fűszerezve interaktív előadáson vehetnek részt, illetve a bemutatott kirigami technikával elkészíthetik a saját tervezésű térbeli kompozíciójukat. A 26-a a programozóké lesz: a tanulók ráláthatnak a programozás alapvető építőelemeire, hogy ezek miként épülnek össze, majd a robotika és mesterséges intelligencia, az orvos-mérnöki mérések kerülnek fókuszba. 27-én a környezetmérnökök munkájával ismerkedhetnek a diákok: a Kökényi Regionális Hulladékkezelő Központban megtapasztalhatják, hogy mi történik a hulladékkal a begyűjtés után, továbbá a vízkezelés, víztisztítás lehetőségeiről, a természetközeli szennyvíztisztításról kapnak gyakorlati információkat. 28-án a mechatronika világába kalauzolják el a résztvevőket: a gyerekek a virtuális világban egy valóságos gokarttal versenyezhetnek, majd a megújuló energiák és a hidrogéntechnológiák kapcsolatáról, a nagyvilágban betöltött lehetőségeiről tájékozódhatnak egy bemutató keretén belül. Az augusztus 31-e a gépészek napja lesz: a táborozók lemezeket fúrnak ki és csapolási technológiával szerelnek össze, majd ezeket szakítóvizsgálatnak teszik ki. A lakóépületek szennyezőforrásait, a kontrollált szellőzést is bemutatják a kar oktatói. 

A középiskolások számára meghirdetett nyári program idén is térítésmentesen vehető igénybe, és a jelentkezés továbbra is nyitott. Részletek és jelentkezés: https://mik.pte.hu/nyari-gyermektaborok-a-mik-en 



További információ a sajtó számára:
dr. Balogh Brigitta — kari igazgató, PTE MIK 
e-mail: balogh.brigitta@mik.pte.hu
telefonszám: +36301556368

